
· Ane Bislev (AB)
· Iben Lausten Kragh (ILK)
· Mie Engen (ME)
· Pia Fussing Nielsen (PFN)
· Søren Brink (SB)
· Bjarke Madsbøll, kvalitetsmedarbejder, SSH EVU-sekretariatet – (referent), online
· Inger-marie Brun (IB), studiesekretær


Afbud: Ann Hermansen (AH), Christina Tange Holmberg (CTH), Victor Krusell Jakobsen (VKJ), Margrethe Kynde (MK)


· 

1. Velkommen og præsentation af mødedeltagere
Ad 1.
Mødet blev indledt med en velkomst, hvor formålet med aftagerpanelet blev tydeliggjort som et centralt forum for dialog mellem uddannelsen og praksisfeltet. Det blev fremhævet, at panelet spiller en vigtig rolle i at sikre, at MBU løbende udvikles i overensstemmelse med behov og udviklinger i praksis – herunder både konkrete kompetencebehov og mere strategiske perspektiver på området.
Søren Brink: Direktør for Ølandshus, en større organisation i Nordjylland, der tilbyder en bred vifte af sociale indsatser for børn, unge og voksne i udsatte positioner, herunder bosteder, støtteforanstaltninger og tilbud efter servicelovens bestemmelser. Derudover er han formand for Landsorganisationen for Sociale Tilbud (LOS), hvor han repræsenterer ikke-kommunale aktører – herunder fonde, selvejende og private organisationer – på det specialiserede socialområde. 
Pia Fussing Nielsen: Centerchef i Ballerup Kommune med ansvar for Center for Børn og Ungerådgivning. Hendes område dækker blandt andet sundhedspleje, PPR samt myndigheds- og udførerfunktioner på det specialiserede børneområde. Hun repræsenterer den kommunale praksis og har samtidig erfaring med MBU, som hun selv har gennemført. Derudover er hun aktiv i nationale netværk, herunder Børne- og Kulturchefforeningen, hvor hun har tæt dialog med centrale myndigheder som Sundhedsstyrelsen og Social- og Boligstyrelsen. 
Ane Bislev: Studieleder for det sammenlagte Institut for Samfund og Politik ved Aalborg Universitet. 
Mie Engen: Studienævnsforperson for MBU samt lektor i socialt arbejde. Hun underviser og vejleder på uddannelsen og forsker inden for børn- og ungeområdet, blandt andet med fokus på forståelser af barnets bedste.
Iben Lausten Kragh: Lektor i socialt arbejde ved Aalborg Universitet og underviser på MBU. Hendes faglige fokus er rettet mod børn og unge, herunder børn med handicap, samt tidlige indsatser og forebyggelse. 
Betina Skov Jacobsen: Lektor i socialt arbejde ved Aalborg Universitet og underviser på MBU. Er inviteret til mødet for at holde et fagligt oplæg.
Inger-Marie Brun: Studienævnssekretær på uddannelsen og varetager administrative opgaver i relation til MBU. 
Bjarke Madsbøll: Kvalitetsansvarlig for efter- og videreuddannelsesområdet på det Samfundsvidenskabelige og Humanistiske Fakultet på Aalborg Universitet.


2. Godkendelse af dagsorden
Ad 2.
Dagsorden godkendes uden anmærkninger.


3. Orientering og status på MBU v. Mie Engen
Ad 3.
Der blev givet en samlet status på MBU med fokus på optag, organisatoriske forhold og aktuelle udviklingsindsatser. Det blev fremhævet, at uddannelsen over en årrække har haft et stabilt og relativt højt optag med gennemsnitlige holdstørrelser omkring 25 studerende. Et mindre fald i optaget i 2022 blev beskrevet som en generel tendens for masteruddannelser, hvorefter søgningen igen har stabiliseret sig på et tilfredsstillende niveau. 
Derudover blev den aktuelle bestand gennemgået, og det blev fremhævet, at uddannelsen fortsat tiltrækker studerende fra både Aalborg og København. Uddannelsen vurderes samlet set som veletableret og kendt i praksisfeltet. 
Der blev orienteret om, at studienævnet for MBU sammenlægges med Studienævnet for Master i Offentlig Ledelse den 1.2.2027 som følge af en institutsammenlægning. Dette vil medføre etablering af et nyt fælles EVU-studienævn samt et supplerende uddannelsesråd, hvor dialogen med undervisere og studerende kan fortsættes i andre former. 
På udviklingssiden blev der redegjort for igangværende indsatser, herunder en styrket kommunikationsindsats rettet mod arbejdsgivere. Fokus er her at tydeliggøre den organisatoriske værdi af uddannelsen, herunder hvordan MBU bidrager til øget analytisk kapacitet, refleksionsniveau og evne til at håndtere komplekse problemstillinger i praksis.
Der laves en one-pager med en fortælling om, hvad arbejdspladsen får ud af at have ansatte på MBU, bl.a. en bedre forståelse af den organisatoriske kontekst, man befinder sig i og et løft af refleksionsniveauet. Der er en vigtig værdiskabelse i at tage uddannelsen i forhold til at understøtte en refleksiv praksis på arbejdspladsen – både som leder, men også som ansvarlig for udvikling af den faglige opgave. Der arbejdes desuden at skabe en klar fortælling om uddannelsens profil set i forhold til den nye erhvervskandidat i socialt arbejde.
Endvidere blev der redegjort for en målrettet indsats omkring det juridiske fagfelt på uddannelsen. Jura er central i praksisfeltet, og der  er iværksat tiltag, der skal understøtte de studerendes færdigheder i juridisk skriftlighed, bl.a. workshops og individuel vejledning i forhold til juraopgaven på 4. semester. Disse tiltag blev mødt med positiv respons fra aftagerpanelet, som bekræftede den stigende kompleksitet i det juridiske arbejde på børne- og ungeområdet.
Der blev samtidig fremhævet, at den tværfaglige sammensætning af de studerende udgør en væsentlig styrke i uddannelsen, og at erfaringsudvekslingen mellem studerende bidrager til læring og kompetenceudvikling.
En kritisk refleksion vedrørte formuleringen “finde huller i lovgivningen”, som anvendes af en tidligere studerende i en informationsvideo. Det blev understreget, at sådanne formuleringer kræver tydelig kontekstualisering for at undgå misforståelser og uhensigtsmæssige tolkninger. 

Beslutninger / opfølgning:
· Redigering af video om jura (sætningen nævnt ovenfor)
· Udvikling af arbejdsgiverrettet kommunikationsmateriale
· Fortsat prioritering af juridisk kompetenceudvikling på uddannelsen


4. Oplæg ved Betina Skov Jacobsen med efterfølgende drøftelse: 
Med udgangspunkt i forskningsprojektet Til barnets bedste undersøger oplægget, hvordan barnets bedste forstås i meget indgribende sociale sager. Oplægget argumenterer for, at nyere praksisser peger på en individualistisk og autenticitets-orienteret børneforståelse, hvor barnets trivsel i stigende grad tænkes som forankret i et indre, individuelt selv. Her tænkes relationer til den biologiske familie og til det sociale system i stigende grad som noget, der udgør risici frem for som forhold der skaber, former og præger barnets liv.
Ad 4.
Der blev afholdt et fagligt oplæg med udgangspunkt i et igangværende forskningsprojekt om forståelser af “barnets bedste” i sager om adoption uden samtykke. Oplægget redegjorde for et politisk og praksismæssigt skifte mod en stærkere individualiseret børneforståelse, hvor barnets rettigheder i stigende grad prioriteres – ofte i modsætning til hensynet til forældrene.
Der blev præsenteret foreløbige analytiske spor, herunder begreberne “adopterbarhed” og “rødder”. Oplægget pegede på en udvikling, hvor barnets relation til biologisk familie i stigende grad forstås som en risiko fremfor en ressource. Samtidig blev det fremhævet, at tvivl og kompleksitet ofte ikke indgår i beslutningsgrundlaget, men i stedet filtreres ud. 
Drøftelsen efter oplægget var præget af stort engagement. Deltagerne fremhævede samstemmende, at tvangsadoptioner er blandt de mest komplekse beslutninger i praksis, og at der er betydelige dilemmaer i forhold til afvejningen mellem stabilitet og relationer. Der blev peget på, at praksis i nogle tilfælde kan blive præget af en forsimplet problemforståelse, hvor komplekse sociale problemstillinger søges løst med entydige greb. 
Begrebet “adopterbarhed” blev kritiseret som etisk problematisk og potentielt dehumaniserende, idet det risikerer at reducere barnet til et objekt for vurdering. Flere deltagere fremhævede, at begrebet kan have alvorlige konsekvenser for barnets selvforståelse.
Der blev desuden peget på udfordringer i forhold til barnets perspektiv, særligt når der er tale om meget små børn, hvor direkte inddragelse ikke er mulig. Samtidig blev det problematiseret, at forældrenes udviklingspotentiale i nogle tilfælde ikke inddrages tilstrækkeligt i vurderingerne. 
Endelig blev der peget på strukturelle problemstillinger, herunder dokumentationskrav, organisatorisk pres og vanskeligheder ved at håndtere kompleksitet i praksis.

Beslutninger / opfølgning:
· Input fra aftagerpanelet inddrages i det videre forskningsarbejde
· Aftagerpanelet orienteres løbende om forskningsresultater


5. Input fra aftagerpanelet: Hvad rører sig hos jer og i jeres faglige netværk, som vi skal være opmærksomme på på MBU? F.eks. behov for efter- og videreuddannelse, faglige drøftelser og opmærksomhedspunkter, udviklinger på området mv. 
Ad 5.
Under dette punkt blev der indhentet perspektiver fra aftagerpanelet på aktuelle udviklinger i praksisfeltet, som er relevante for MBU.
En central drøftelse vedrørte anvendelsen af kunstig intelligens (AI). Det blev fremhævet, at AI allerede anvendes i praksis – både af medarbejdere og borgere – og at dette skaber nye udfordringer i forhold til datasikkerhed, juridisk ansvar og kvalitet i sagsbehandlingen. Samtidig blev det understreget, at AI også rummer et betydeligt potentiale, eksempelvis i forhold til effektivisering af administrative opgaver og frigørelse af tid til kerneopgaver.
Der blev endvidere peget på stigende udfordringer i relation til sociale medier, hvor medarbejdere i stigende grad oplever pres, eksponering og i nogle tilfælde chikane. Dette har konsekvenser for arbejdsmiljø, rekruttering og fastholdelse. 
En tredje vigtig problemstilling vedrørte den manglende sammenhæng mellem forskellige lovgivningsområder, herunder Barnets lov, skolelovgivning og sundhedsområdet. Dette blev beskrevet som en væsentlig udfordring for det tværfaglige samarbejde og som en indikator på et bredere paradigmeskifte i feltet.
Endelig blev der peget på et øget økonomisk pres i kommunerne, som har betydning for prioriteringer og praksisudvikling.

Beslutninger / opfølgning:
· Indarbejdelse af AI som undervisningstema (særligt på 4. semester)
· Overvejelse af praksisoplæg fra kommuner med erfaringer med AI

ME takkede for de mange gode input fra aftagerpanelet og for en konstruktiv og berigende samtale. 

6. Evt.
Ad 6
Under eventuelt blev planlægning af fremtidige møder drøftet, herunder tidspunkt på dagen. Der var generel fleksibilitet blandt deltagerne, og ingen klare præferencer blev fremhævet. 

Beslutninger / opfølgning:
· Fremtidige mødetidspunkter vil i udgangspunktet ligge om formiddagen, da det var et ønske fra et medlem.

